Οδηγία 2002/62/ΕΚ της Επιτροπής

της 9ης Ιουλίου 2002

για ένατη προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (οργανοκασσιτερικές ενώσεις)

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων(1), όπως τροποποιήθηκε τελευταία από την οδηγία 2001/91/ΕΚ της Επιτροπής(2) και ιδίως το άρθρο 2α που προσετέθη με την οδηγία 89/678/ΕΟΚ του Συμβουλίου(3),

Εκτιμώντας τα ακόλουθα:

(1) Η οδηγία 1999/51/ΕΚ της Επιτροπής(4), για την πέμπτη προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ, απαγορεύει τη χρήση οργανοκασσιτερικών ενώσεων ως αντιρρυπαντικών στα ύφαλα πλοίων μήκους μικρότερου των εικοσιπέντε μέτρων και σε σκάφη οιουδήποτε μήκους που χρησιμοποιούνται κυρίως σε εσωτερικά ύδατα. Η παρούσα οδηγία ζητεί να αναθεωρηθούν οι διατάξεις για τις οργανοκασσιτερικές ενώσεις που χρησιμοποιούνται σε αντιρρυπαντικά προϊόντα λαμβάνοντας πλήρως υπόψη τις εξελίξεις στο πλαίσιο του διεθνούς ναυτιλιακού οργανισμού (IMO) και ιδίως το αίτημα της επιτροπής προστασίας του θαλάσσιου περιβάλλοντος του IMO για γενική απαγόρευση της χρήσης οργανοκασσιτερικών ενώσεων που δρουν ως βιοκτόνα σε αντιρρυπαντικά συστήματα σε πλοία από 1ης Ιανουαρίου του 2003.

(2) Επιστημονικές μελέτες έχουν δείξει ότι ορισμένα αντιρρυπαντικά συστήματα που χρησιμοποιούνται σε πλοία παρουσιάζουν εξαιρετικό κίνδυνο για το υδάτινο περιβάλλον. Η διεθνής σύμβαση του ΙΜΟ για τον έλεγχο των επικινδύνων αντιρρυπαντικών συστημάτων, της οποίας η σύναψη συμφωνήθηκε κατά τη διπλωματική διάσκεψη του ΙΜΟ τον Οκτώβριο του 2001, περιλαμβάνει απαγόρευση, από 1ης Ιανουαρίου του 2003, της χρησιμοποίησης ή επαναχρησιμοποίησης οργανοκασσιτερικών ενώσεων που δρουν ως βιοκτόνα σε αντιρρυπαντικά συστήματα σε πλοία.

(3) Η απαγόρευση της χρησιμοποίησης ή επαναχρησιμοποίησης οργανοκασσιτερικών ενώσεων θίγει άμεσα τη λειτουργία της εσωτερικής αγοράς οργανοκασσιτερικών ενώσεων και, γι' αυτό, είναι απαραίτητη η προσέγγιση των νομοθεσιών των κρατών μελών στον τομέα αυτό και, συνεπώς, η τροποποίηση του παραρτήματος Ι της οδηγίας 76/769/ΕΟΚ και ιδίως της οδηγίας 1999/51/ΕΚ.

(4) Θα εκδοθεί κανονισμός του Ευρωπαϊκού Κοινοβουλίου και του Συμβουλίου που θα προβλέπει μέτρα για τα σκάφη που έχουν υποστεί κατεργασία με οργανοκασσιτερικές ενώσεις.

(5) Η οδηγία 94/25/EΚ του Ευρωπαϊκού Κοινοβουλίου και του Συμβουλίου(5) διέπει τα σκάφη αναψυχής τα οποία επίσης θα υπόκεινται στους ίδιους περιορισμούς όπως και τα υπόλοιπα σκάφη.

(6) Η παρούσα οδηγία εφαρμόζεται υπό την επιφύλαξη της κοινοτικής νομοθεσίας που καθορίζει ελάχιστες απαιτήσεις για την προστασία των εργαζομένων, όπως αυτή περιλαμβάνεται στην οδηγία 89/391/ΕΟΚ του Συμβουλίου(6) καθώς και στις επιμέρους οδηγίες που θεσπίστηκαν βάσει αυτής, συγκεκριμένα στην οδηγία 90/394/ΕΟΚ του Συμβουλίου(7), όπως τροποποιήθηκε τελευταία από την οδηγία 1999/38/ΕΚ(8) και στην οδηγία 98/24/EΚ του Συμβουλίου για(9) την προστασία της υγείας και ασφάλειας των εργαζομένων από κινδύνους οφειλομένους σε χημικούς παράγοντες κατά την εργασία.

(7) Η παρούσα οδηγία εφαρμόζεται υπό την επιφύλαξη της κοινοτικής νομοθεσίας που καλύπτει τη χρήση οργανοκασσιτερικών ενώσεων σε πλαστικά που έρχονται σε επαφή με τρόφιμα, όπως αυτή περιλαμβάνεται στην οδηγία 90/128/ΕΟΚ της Επιτροπής, της 23ης Φεβρουαρίου 1990, σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα(10), όπως τροποποιήθηκε τελευταία από την οδηγία 2002/17/ΕΚ(11).

(8) Τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στις συναλλαγές επικίνδυνων ουσιών και παρασκευασμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ προσαρμόζεται στην τεχνική πρόδο όπως καθορίζεται στο παράρτημα της παρούσας οδηγίας.

Άρθρο 2

Τα κράτη μέλη εκδίδουν και δημοσιεύουν τις απαραίτητες διατάξεις για να συμμορφωθούν με την παρούσα οδηγία το αργότερο ως τις 31 Οκτωβρίου 2002. Ενημερώνουν αμέσως την Επιτροπή σχετικά. Οι εν λόγω διατάξεις τίθενται σε εφαρμογή το αργότερο την 1η Ιανουαρίου 2003.

Όταν τα κράτη μέλη εκδίδουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 9 Ιουλίου 2002.

Για την Επιτροπή

Erkki Liikanen

Μέλος της Επιτροπής

(1) ΕΕ L 262 της 27.9.1976, σ. 201.

(2) ΕΕ L 286 της 30.10.2001, σ. 27.

(3) ΕΕ L 398 της 30.12.1989, σ. 24.

(4) ΕΕ L 142 της 5.6.1999, σ. 22.

(5) ΕΕ L 164 της 30.6.1994, σ. 15.

(6) ΕΕ L 183 της 29.6.1989, σ. 1.

(7) ΕΕ L 196 της 26.7.1990, σ. 1.

(8) ΕΕ L 138 της 1.6.1999, σ. 66.

(9) ΕΕ L 131 της 5.5.1998, σ. 11.

(10) ΕΕ L 349 της 13.12.1990, σ. 26.

(11) ΕΕ L 58 της 28.2.2002, σ. 19.

ΠΑΡΑΡΤΗΜΑ

Το σημείο 21 του παραρτήματος I της οδηγίας 76/769/ΕΟΚ αντικαθίσταται από το ακόλουθο σημείο: >ΘΕΣΗ ΠΙΝΑΚΑ>